రవీశ్ కుమార్

రవీశ్‌ కుమార్‌ (ఆంగ్లం: Ravish Kumar; 1974 డిసెంబరు 5) ఒక భారతీయ పాత్రికేయుడు, రచయిత మరియు మీడియా వ్యక్తి. అతను ఎన్డీటీవి ఇండియాకు సీనియర్ ఎగ్జిక్యూటివ్ ఎడిటర్‌గా పనిచేశాడు. అతను ఆ ఛానెల్ ప్రధాన వీక్‌డే షో ప్రైమ్ టైమ్, హమ్ లాగ్, రవీశ్ కి రిపోర్ట్, దేస్ కీ బాత్‌తో సహా అనేక కార్యక్రమాలను హోస్ట్ చేసాడు.

రవీశ్ కుమార్ రెండుసార్లు రామ్‌నాథ్ గోయెంకా ఎక్సలెన్స్ ఇన్ జర్నలిజం అవార్డును ఉత్తమ జర్నలిస్ట్ ఆఫ్ ది ఇయర్‌గా పొందాడు. 2019లో రామన్ మెగసెసే అవార్డును అందుకున్న ఐదవ భారతీయ జర్నలిస్ట్ గా గుర్తింపు తెచ్చుకున్నాడు.

బాల్యం, విద్య 
రవీశ్ కుమార్ 1974 డిసెంబరు 5న బీహార్‌లోని తూర్పు చంపారన్ జిల్లాలో అరేరాజ్ సమీపంలోని జిత్వార్‌పూర్ గ్రామంలో జన్మించాడు. పాట్నాలోని లయోలా హై స్కూల్ లో అతను ఉన్నత పాఠశాల విద్యను పూర్తిచేసాడు. ఆ తర్వాత ఉన్నత చదువుల కోసం ఢిల్లీ వెళ్లాడు. ఢిల్లీ యూనివర్సిటీకి అనుబంధంగా ఉన్న దేశ్‌బంధు కళాశాల నుండి పట్టభద్రుడయ్యాడు. అతను ఇండియన్ ఇన్స్టిట్యూట్ ఆఫ్ మాస్ కమ్యూనికేషన్ (IIMC) నుండి హిందీ జర్నలిజంలో పోస్ట్-గ్రాడ్యుయేట్ డిప్లొమా పొందాడు.

కెరీర్ 
1994 నుండి 2022 వరకు రవీశ్ కుమార్ ఎన్డీటీవి ఇండియాలో ఉద్యోగంలో చేరి సీనియర్ డైరెక్టర్‌గా ఎదిగాడు. అతను ఛానెల్ ప్రధాన వీక్‌డే షో ప్రైమ్ టైమ్, హమ్ లాగ్, రవీశ్ కి రిపోర్ట్, దేస్ కీ బాత్‌తో సహా అనేక కార్యక్రమాలను హోస్ట్ చేశాడు.

ఎన్డీటీవీ ఛానల్ ఫౌండర్, ప్రమోటర్ అయిన ప్రణయ్ రాయ్, ఆయన భార్య రాధికా రాయ్ 2022 నవంబరులో ఆ ఛానల్ డైరెక్టర్‌ పదవులకు రాజీనామా చేసారు. ఎన్డీటీవీ ప్రమోటింగ్‌ కంపెనీల్లో ఒకటైన ఆర్‌ఆర్‌పీఆర్‌ హోల్డింగ్స్‌ ప్రైవేట్‌ లిమిటెడ్‌ను అదానీ కొనుగోలు చేయగా ఈ ఇద్దరూ నిష్క్రమించారు. ఇకపై ఎన్డీటీవి అదానీ గ్రూప్ సొంతం. ఈ నేపథ్యంలో 2022 నవంబరు 30న రవీశ్ కుమార్ కూడా ఎన్డీటీవి నుండి వైదొలిగాడు.

వ్యక్తిగత జీవితం 
రవీశ్ కుమార్ ఢిల్లీ విశ్వవిద్యాలయంలోని లేడీ శ్రీ రామ్ కాలేజీ (LSR)లో చరిత్ర బోధించే నయన దాస్‌ గుప్తాను వివాహం చేసుకున్నాడు. వారికి ఇద్దరు కూతుళ్లు.

మూలాలు 

భారత టెలివిజన్ జర్నలిస్టులు
ఢిల్లీ విశ్వవిద్యాలయ పూర్వ విద్యార్థులు
భారతీయ బ్లాగర్లు
భారత రాజకీయ జర్నలిస్టులు
రామన్ మెగసెసే అవార్డు విజేతలు
ఇండియన్ ఇన్‌స్టిట్యూట్ ఆఫ్ మాస్ కమ్యూనికేషన్ పూర్వ విద్యార్థులు
1974 జననాలు
భారత టెలివిజన్ వ్యాఖ్యాతలు